
B8-1253/2016
Az Európai Parlament állásfoglalása a szíriai helyzetről
(2016/2933(RSP))
Az Európai Parlament,
–
tekintettel az Egyesült Nemzetek Alapokmányának alapelveire,
–
tekintettel az ENSZ Biztonsági Tanácsának az ISIS/Dáisról és a Dzsabhat an-Nuszráról, valamint a szíriai konfliktusról szóló határozataira, és különösen a 2118 (2013), a 2139 (2014), a 2165 (2014), a 2191 (2014), a 2199 (2015), a 2254 (2015), a 2258 (2015) és a 2268 (2016) sz. határozatára,
–
tekintettel a Szíriáról szóló korábbi állásfoglalásaira, többek között a 2016. október 6-i állásfoglalására
,
–
tekintettel a Tanács Szíriára vonatkozó, 2016. október 17-i következtetéseire,
–
tekintettel az Európai Tanács külkapcsolatokról szóló, 2016. október 20-i következtetéseire,
–
tekintettel Federica Mogherini, a Bizottság alelnöke/az Unió külügyi és biztonságpolitikai főképviselője 2016. november 17-i nyilatkozatára Oroszországról és a Nemzetközi Büntetőbíróságról,
–
tekintettel eljárási szabályzata 123. cikkének (2) bekezdésére,
A.
mivel Szíriában változatlanul folytatódnak a harcok, a humanitárius helyzet pedig tovább romlott; mivel Aleppó keleti részén és más ostromlott városokban, például a felkelők ellenőrzése alatt álló Zabadaniban és a kormányerők által ellenőrzött, Idlib tartománybeli Kafrijában és Fúában komoly élelmiszer- és gyógyszerhiány alakult ki; 
B.
mivel a konfliktus során az összes fél súlyosan megsértette az emberi jogokat és a nemzetközi humanitárius jogot a fegyverek, gyújtóbombák, hordóbombák és bunkerbontó bombák polgári területen történő válogatás nélküli bevetésével, továbbá a vegyi fegyverek kifejlesztésének, gyártásának, felhalmozásának és használatának tilalmáról, valamint megsemmisítéséről szóló egyezmény szerint vegyi fegyvernek minősülő anyagok használatával; mivel nem tartották tiszteletben az elővigyázatosság és az arányosság elvét; mivel szándékosan polgári területeket, iskolákat, kórházakat, humanitárius dolgozókat és menekülttáborokat vettek célba; mivel a háborús és emberiesség elleni bűncselekmények nem maradhatnak büntetlenül;
C.
mivel a világot újra és újra felháborítják az ISIS/Dáis és más dzsihádista csoportok által elkövetett atrocitások, brutális kivégzések és az elmondhatatlan nemi erőszak, az emberrablások, a kínzások, az erőszakos áttérítések, valamint a nők és lányok rabszolgasorba kényszerítése; mivel gyermekeket toboroztak és használtak terrorista támadásokhoz; mivel komoly aggályok merülnek fel a jelenleg az ISIS/Dáis ellenőrzése alatt élő lakosság jólétével és a felszabadító hadjárat során emberi pajzsként való esetleges felhasználásával kapcsolatban; 
D.
mivel minden fegyveres szereplőnek, köztük Oroszországnak és a légi hadviselésben részt vevő összes egyéb erőnek maradéktalanul tiszteletben kell tartania a nemzetközi humanitárius jogot, és tartózkodnia kell a polgári lakosság és a létfontosságú polgári infrastruktúra elleni szándékos támadásoktól;
E.
mivel Szíria aláírta, de nem ratifikálta a Nemzetközi Büntetőbíróság (NBB) Római Statútumát; mivel Ban Ki Mun ENSZ-főtitkár több alkalommal sürgette az ENSZ Biztonsági Tanácsát, hogy vigye az NBB elé Szíria ügyét; mivel Oroszország és Kína megakadályozza az előrelépést a számonkérés terén Szíriában azzal, hogy megvétóz minden olyan biztonsági tanácsi határozatot, amely felhatalmazást adna a Bíróság számára, hogy kivizsgálja a konfliktus során Szíriában elkövetett szörnyű bűncselekményeket; mivel az elszámoltathatóság hiánya további atrocitásokhoz vezet, és fokozza az áldozatok szenvedéseit;
1.
ismét hangot ad legmélyebb aggodalmának a folytatódó harcok és a romló humanitárius helyzet miatt Szíriában; elítéli a humanitárius segítségnyújtás célba juttatásának akadályait; hangsúlyozza, hogy a nemzetközi humanitárius jog tiltja a lakosság szándékos kiéheztetését; sürgeti valamennyi felet, hogy biztosítsák a humanitárius segítségnyújtás eljuttatását minden rászoruló számára Szíriában, és hogy haladéktalanul tegyék lehetővé a sebesültek evakuálását Aleppó keleti részéből és minden más ostromlott területről;
2.
a lehető legerőteljesebben elítéli az Aszad-erők által Oroszország és az Irán-támogatta erők támogatásával elkövetett atrocitásokat, valamint az emberi jogok és a nemzetközi humanitárius jog széles körű megsértését, valamint a nem állami fegyveres csoportok, különösen az ISIS/Dáis, a Dzsabhat an-Nuszra és más dzsihádista csoportok által elkövetett emberi jogi visszaéléseket és a nemzetközi humanitárius jog megsértését;
3.
az Aleppó keleti részén kialakult helyzet miatti aggályát és az Aszad-rezsim, illetve Oroszország által végrehajtott súlyos légitámadások elítélését ismételten hangoztatva ugyanilyen mértékben aggódik az elmúlt napokban a fegyveres ellenzéki csoportok által Aleppó nyugati részére válogatás nélkül kilőtt rakéták nagy száma és ezzel összefüggésben a polgári sebesültek miatt; hangsúlyozza annak szükségességét, hogy a felek fordítsanak maximális figyelmet és hozzanak meg minden megfelelő intézkedést a polgári személyek védelme érdekében, függetlenül azok etnikai hovatartozásától, illetve vallási vagy világnézeti meggyőződésétől; 
4.
felhívja az Uniót és tagállamait, hogy aktívan támogassák az aleppói eseményeket érintő, az Emberi Jogi Tanács 2016. októberi megbízásából a Szíriával foglalkozó nemzetközi vizsgálóbizottság által végrehajtott különleges nemzetközi vizsgálatot, amelynek célja, hogy azonosítsa a nemzetközi humanitárius jog Aleppóban történt megsértéséért, különösen a polgári infrastruktúra, az iskolák és a kórházak elleni kegyetlen támadásokért felelős valamennyi személyt; 
5.
szilárd meggyőződése, hogy a konfliktust katonai úton nem lehet megoldani; felhív az ellenségeskedés azonnali beszüntetésére és az ország politikai átalakulásáról folyó tárgyalások újraindítását lehetővé tévő stabil tűzszünet megkötésére; aggodalmát fejezi ki amiatt, hogy Oroszország jelentősen megerősíti a Földközi-tenger keleti medencéjében állomásozó haditengerészetét, és újrakezdi a nagyszabású légicsapásokat, amelyek az Aleppó keleti részét érintő támadások további fokozódásához is vezethetnek; sürgeti a világ és a térség nagyhatalmait, hogy vessék latba befolyásukat Szíria kormányánál és a szíriai ellenzéknél a polgárháború beszüntetése, a békefolyamat újraindításához szükséges feltételek megteremtése, a bizalomépítő intézkedések kidolgozása, valamint a gyors, akadálytalan és biztonságos humanitárius hozzáférés garantálása érdekében;
6.
üdvözli és maradéktalanul támogatja Federica Mogherini alelnök/főképviselő arra irányuló közelmúltbeli diplomáciai kezdeményezéseit, hogy a konfliktusban érintett feleket visszaültesse a tárgyalóasztalhoz, és újrainduljon a genfi békefolyamat; érdeklődéssel nyugtázza az alelnök/főképviselő Iránnal és Szaúd-Arábiával folytatott regionális tárgyalásait, és úgy véli, hogy tevékenységei értékes kiegészítést és hasznos hozzájárulást jelentenek az ENSZ különmegbízottja, Staffan de Mistura erőfeszítéseihez; hangsúlyozza, hogy az EU fontos szerepet játszhat a konfliktust követő helyreállításában és a megbékélés terén; megismétli, hogy teljes mértékben támogatja az EU jelenlegi humanitárius kezdeményezését Aleppóban, és sürgeti valamennyi felet, hogy segítsék elő annak végrehajtását; 
7.
sürgeti valamennyi felet, hogy tegyenek megfelelő lépéseket a szíriai humanitárius segítségnyújtó tevékenységekben részt vevő személyzet biztonságának és védelmének biztosítása érdekében; emlékeztet arra, hogy a humanitárius dolgozókkal szembeni mindennemű szándékos támadás háborús bűncselekménynek minősül; szorgalmazza valamennyi incidens független kivizsgálását, és elvárja a felelősök elszámoltatását;
8.
megismétli az UNICEF szíriai képviselőjének az iskolákat és más oktatási intézményeket érő nagyszámú támadást követő drámai felhívását, sürgetve a konfliktusban részt vevő és arra befolyással rendelkező összes felet, hogy helyezzék mindenek fölé a gyermekek védelmét, és tartsák tiszteletben a nemzetközi humanitárius jog értelmében fennálló kötelezettségeiket; 
9.
riasztónak tartja azokat az állításokat, amelyek szerint a konfliktusban részt vevő felek továbbra is felhasználnak a vegyi fegyverek kifejlesztésének, gyártásának, felhalmozásának és használatának tilalmáról, valamint megsemmisítéséről szóló egyezmény szerint vegyi fegyverként nyilvántartott anyagokat; ragaszkodik ahhoz, hogy a vegyi fegyverek bevetésének felelőseit számoltassák el; támogatja az ENSZ Vegyifegyver-tilalmi Szervezete (OPCW) közös vizsgálati mechanizmusa mandátumának kibővítését, hogy meg lehessen határozni a vegyi fegyverek használatáért való felelősséget Szíriában;
10.
kitart amellett, hogy szükség van az emberi jogok és a nemzetközi humanitárius jog megsértése miatti elszámoltathatóság garantálására; úgy véli, hogy a háborús és az emberiesség elleni bűncselekményekkel kapcsolatos elszámoltathatóság nem lehet politikai kérdés; a nemzetközi humanitárius jog minden körülmények között való tiszteletben tartására vonatkozó kötelezettség a konfliktus valamennyi résztvevőjére vonatkozik; mindenkinek, aki ilyen bűncselekményt követ el, tudnia kell, hogy előbb vagy utóbb bíróság elé fog kerülni; 
11.
hangsúlyozza, hogy bármilyen politikai folyamat szempontjából kiemelten szükség van a polgári lakosság védelmére Szíria egészében; sürgeti az Uniót és a tagállamokat annak biztosítására, hogy a nemzetközi emberi jogok és humanitárius jog megsértéséért felelős valamennyi személy az egyetemes joghatóság elvével összhangban megfelelő, pártatlan nemzetközi igazságszolgáltatási mechanizmusok vagy nemzeti bíróságok előtt álljon az igazságszolgáltatás elé; üdvözli az ezen elv alapján Németországban, Franciaországban és Svédországban már zajló első vizsgálatokat, amelyek a jelenleg Európában élő háborús bűnösök elleni vádeljárások lefolytatására irányulnak, és felhívja az alelnököt/főképviselőt és a Bizottságot, hogy dolgozzanak ki iránymutatásokat ezen elv más tagállamok általi alkalmazása érdekében; ismételten kijelenti, hogy támogatja Szíria ügyének az NBB elé vitelét, de mivel a Biztonsági Tanács nem képes dönteni ebben az ügyben, ismételten felhívja az Uniót és tagállamait, hogy álljanak a szíriai háborús bűncselekményekkel foglalkozó különleges előadó kinevezésére irányuló erőfeszítések élére az ENSZ Közgyűlésében, és fontolják meg egy szíriai háborús bűnökkel foglakozó bíróság gondolatának előterjesztését a nemzetközi igazságszolgáltatást támogató valamennyi ENSZ-tagállam részvételével és támogatásával; a konfliktus lezárultával és a megbékélés előmozdítása érdekében hangsúlyozza a szíriaiak részvételének fontosságát e folyamatban;
12.
sajnálja Vlagyimir Putyin orosz elnök azon döntését, hogy kivonul az NBB-ből, ugyanakkor megjegyzi, hogy az Orosz Föderáció valójában soha nem ratifikálta a Római Statútumot, és hogy a döntés időzítése aláássa az ország hitelességét és következtetésekre ad okot a nemzetközi igazságszolgáltatás melletti elkötelezettsége vonatkozásában;
13.
aggodalmának ad hangot a rezsim börtöneiben és a külföldről támogatott milíciák titkos központjaiban fogva tartottak jogellenes fogva tartása, kínzása, bántalmazása, erőszakos eltüntetése és megölése miatt; felhívja az ilyen központokat irányító szíriai hatóságokat, hogy vessenek véget a kivégzéseknek és az embertelen bánásmódnak, és biztosítsanak haladéktalanul hozzáférést az ENSZ-nek és minden más semleges félnek – például a Vöröskereszt Nemzetközi Bizottságának (ICRC) – a kérdéses helyekhez, hogy nyomon követhessék a helyzetet, és tájékoztathassák és támogathassák a fogva tartottak családtagjait; 
14.
üdvözli a Szíriával és az ország polgári lakosságának elnyomásában szerepet játszó személyekkel szembeni uniós korlátozó intézkedések felülvizsgálatát; hangsúlyozza, hogy az EU-nak minden rendelkezésre álló lehetőséget meg kell fontolnia, hogy meghatározza az emberi jogok legkegyetlenebb megsértésének következményeit valamennyi elkövető számára, amennyiben folytatódnak az atrocitások és az emberi jogok semmibevétele; 
15.
rámutat, hogy fontos az ISIS/Dáis tevékenységeit szolgáló finanszírozási és támogatási csatornák elvágása, a külföldi harcosok feltartóztatása és a fegyverek dzsihádista csoportokhoz való áramlásának megállítása; felhívja a szíriai ellenzéket, hogy egyértelműen határolódjon el az ilyen szélsőséges elemektől és ideológiáktól; emlékeztet arra, hogy az erőfeszítéseket az ISIS/Dáis és más, az ENSZ által terroristának tartott csoportok legyőzésére kell összpontosítani; 
16.
utasítja elnökét, hogy továbbítsa ezt az állásfoglalást a Bizottság alelnökének/az Unió külügyi és biztonságpolitikai főképviselőjének, a Tanácsnak, a Bizottságnak, a tagállamok parlamentjének és kormányának, az ENSZ-nek, a Szíriát támogató nemzetközi csoport tagjainak, valamint a szíriai konfliktusban érintett összes félnek.
� Elfogadott szövegek, P8_TA(2016)0382.

